ብቕድሚ ትማሊ ምስ ላስ ፓልማስ ዝገጠመት ካታሎናዊት ክለብ ባርሴሎና፡ ዋላ'ኳ ኣብቲ ግጥም ነጥቢ ተማቒላ እንተወጸት፡ ንብዝሒ ተኸታታሊ ዘይተሰዓርነት ናብ 33 ጸወታታት ከተበርኾ ብምኽኣላ ሒዛቶ ንዝጸንሐት ክብረወሰን ክትሰብሮ ክኢላ እያ፣ ኣብቲ ናይ ሓሙስ ጸወታ፡ ሊዮነል መሲ ብዘቑጸራ ሸቶ ንባርሳ መሪሕነት ከትሕዛ እንከሎ፡ ናይ ቅድም ተጻዋታይ ክለብ ዌስት ሃም ጆናታን ካለሪ ከኣ ንላስ ፓልማስ ኣካታዒት ብዝኾነ ፍርዲ ንዝተረኽበት ፍጹም ቅላዕ ብምምዝጋቡ ንጋንታኡ ኣመዓራርይዋ፣ ዝኾነ ኮይኑ፡ ባርሴሎና ምስታ ኣብ ጽቡቕ ቆመና እትርከብን ጽባሕ ምስ እትገጥማን ኣትለቲኮ ማድሪድ ዘለዋ ናይ ነጥቢ ጋግ ናብ ሓሙሽተ እኳ እንተወረደ፡ ሕጂ እውን ካብ ኮረሻ መሪሕነት ውድድር ላ'ሊጋ ክትወርድ ኣይከኣለትን፣ ይኹን እምበር፡ እዚ ናይ ጽባሕ ግጥም ብዘይካ እቲ ቅልስ ዓበይቲ ክለባት ላ'ሊጋ ምዃኑ፡ ኣብ ጉዕዞ ሻምፕዮንነት ናይቲ ውድድር እውን ዘማእዝን ብምዃኑ ኣዝዩ ኣገዳሲ ይገብሮ፣